Dalabyggð úreldir sláturhúsið í Búðardal Sveitarstjórn Dalabyggðar ákvað á fundi sínum í gær , þriðjudag að úrelda sláturhúsið í Búðardal . Styrkur til úreldingar , 30 milljónir króna , stendur til boða til 31. desember og því varð að taka ákvörðun fyrir þann tíma . Á aukafundi sveitarstjórnar sem haldinn var 5. desember sl. var þetta málefni á dagskrá . Fulltrúar Vinstri hreyfingarinnar græns framboðs óskuðu eftir lengri tíma til að taka ákvörðun um málið og var því ákveðið að fresta afgreiðsu og taka málið formlega á dagskrá á fundi 18. desember , eins og áður segir . Þrjár leiðir voru í stöðunni að mati sveitarstjórnarmanna . Að auka hlutafé , setja fyrirtækið í gjaldþrot og að fá 30 milljónir í úreldingu , sem til boða stóðu . Sú leið var valin . Samkvæmt heimildum Skessuhorns greiddu fulltrúar VG atkvæði á móti tillögunni . Halldór Hróar sem mætti frá KPMG á aukafundinn taldi að sú leið sem valin var væri heppilegust fyrir Dalabyggð .